Mattias Tesfaye (S), 2023-05-09:
Tak til Dansk Folkeparti, som har fremsat beslutningsforslaget.
Det er et forslag, der lægger op til, at Folketinget pålægger regeringen at ændre relevante bekendtgørelser, så skriftlige eksamener fremadrettet afholdes
enten ved at slukke for internettet eller ved at blive analog med pen og papir.
Jeg er sikker på, at der rundtomkring i landet sidder børn og unge, der oprigtigt undrer sig over, hvorfor det overhovedet er nødvendigt, at man skal lære at skrive en stil om Romerriget, når man bare kan sætte en chatbot til det, og man kan godt have en frygt for, at det ikke længere er nødvendigt at tænke selv; at vi kan få kunstig intelligens til at tænke for os.
Og hvis man bladrer lidt i historiebøgerne, kan man også se, at udviklingen af nye teknologiske redskaber altid har fået mennesker til at sætte spørgsmålstegn og udfordre sig selv.
Derfor tror jeg også, det er naturligt, at vi diskuterer alt det, som vender op og ned på meget af det, vi kender, og at det selvfølgelig kræver en omstilling.
Jeg er også enig med forslagsstillerne i, at kunstig intelligens grundlæggende set kommer til at berige os som samfund og som mennesker.
Men der er ingen tvivl om, at ChatGPT og andre teknologiske redskaber skaber nye udfordringer med eksamenssnyd både i grundskolen, på ungdomsuddannelserne og på de videregående uddannelser.
En chatbot kan helt eller delvis løse opgaver.
Det kan hindre den faglige udvikling hos eleven eller den studerende, og det gør det svært for skoler og institutioner at bruge de metoder, de plejer, til at kontrollere det faglige niveau, hvilket grundlæggende er formålet med eksamener.
Det kan faktisk tage meget kortere tid at lave en opgave, hvis man bruger en chatbot til at snyde, og det kan tage meget længere tid for skolen og underviseren at kontrollere, om der er fusket.
Så jo, jeg og regeringen tror, at der er behov for initiativer på det her område, initiativer, som kan forhindre snyd ved skriftlige eksamener og opgaver, og derfor mener jeg også grundlæggende set, at det er et rigtigt problem, som beslutningsforslaget peger på.
Jeg har for ganske nylig også nedsat en ekspertgruppe, der skal afdække ChatGPT og andre digitale hjælpemidlers konsekvenser for prøver og eksamener på grundskoler, ungdomsuddannelser og voksenuddannelser, og bedt dem om at arbejde hurtigt.
Men selv om de arbejder hurtigt, kommer de ikke til at kunne præsentere løsninger allerede ved det her forårs eksamener.
Men før vi som regering kommer til at tage initiativer på det her område, vil vi godt vente på ekspertgruppens anbefalinger, og derfor kan vi heller ikke allerede i dag støtte et beslutningsforslag, som pålægger regeringen at slukke for internettet ved eksamener eller at gå tilbage til pen og papir.
Jeg skal i øvrigt hilse fra uddannelses- og forskningsministeren og sige, at det på de videregående uddannelser er de enkelte uddannelsesinstitutioners opgave at tage stilling til, hvordan de skal tilpasse deres undervisning og eksamener, når ny teknologi som ChatGPT dukker op.
Det vil, bliver jeg oplyst, forventeligt kræve tilpasninger og kræve tid, men det åbner også for en udvikling af nye muligheder, og det er en udvikling, som Uddannelses- og Forskningsstyrelsen løbende følger, og som de er i tæt dialog og har vidensdeling med de videregående uddannelsesinstitutioner omkring.
Med de ord vil jeg sige mange tak for beslutningsforslaget, som jeg synes er rettidig omhu, og som åbner for en relevant diskussion her i Folketinget.